City Press gaan “The Spear” verwyderFerial Haffajee, redakteur van City Press Haffajee het in haar gesprek met John Robbie op Talk Radio 702 gesê dat sy binnekort ŉ artikel op hul webwerf sal plaas om die besluit te verduidelik. Volgens Haffajee het die voorval nou in ŉ “stryd” ontwikkel en die publikasie wil nie deel wees daarvan nie. Hulle wil graag fokus op versoening en om die situasie te ontlont. Haffajee sê sy was Sondag besorg oor koerantverkopers se veiligheid nadat haar verslaggewer versoek is om ŉ National Union of Mineworkers (NUM)-vergadering te verlaat en verskeie City Press-koerante tydens protesoptogte verbrand is ná die ANC se versoek om die koerant te boikot. Sy het bevestig dat sy die volle ondersteuning van haar bestuurders geniet en dat sy bereid sou wees om te bedank indien hulle dink dit is nodig. Daar was egter geen druk van haar bestuurders om die afbeelding weens besigheidsbelange te verwyder nie. Haffajee sê die koerant het Sondag baie goed verkoop, buiten in die Limpopo-provinsie. Dit blyk dus dat die gewone lesers nie aan die boikot deelgeneem het nie. City Press sal egter eers oor twee weke finale getalle hê van hoeveel koerante Sondag verkoop is.